

VLADA REPUBLIKE HRVATSKE

Zagreb, 7. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Kraljevine Maroka o suradnji u području turizma |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ godine donijela

**O D L U K U**

**o pokretanju postupka za sklapanje Sporazuma između Vlade Republike Hrvatske i Vlade Kraljevine Maroka o suradnji u području turizma**

**I**.

Na temelju članka 139. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Kraljevine Maroka o suradnji u području turizma (u daljnjem tekstu: Sporazum).

**II.**

S obzirom na raspoložive turističke potencijale i dobre međudržavne odnose, stvoreni su uvjeti za proširenje međusobne suradnje, kako na području cjelokupnog gospodarstva, tako i u području turizma između Republike Hrvatske i Kraljevine Maroka, a Sporazumom se želi potaknuti svekolika suradnja u području turizma.

**III.**

Sklapanje Sporazuma predlaže se radi unaprjeđenja ukupnih odnosa u području turizma, odnosno stvaranja pravnog temelja za suradnju nadležnih državnih tijela dviju država u području turizma, te uvjeta za što jednostavnije sudjelovanje zainteresiranih gospodarskih subjekata u poslovnim aranžmanima s drugom stranom.

**IV.**

Prihvaća se Nacrt sporazuma, kao osnova za vođenje pregovora.

Nacrt sporazuma iz stavka 1. ove točke, sastavni je dio ove Odluke.

**V.**

Pregovori za sklapanje Sporazuma vodit će se u kontaktima diplomatskim putem te u tu svrhu nije potrebno osigurati dodatna sredstva u državnom proračunu Republike Hrvatske.

**VI.**

Sporazum će u ime Vlade Republike Hrvatske potpisati potpredsjednica Vlade Republike Hrvatske i ministrica vanjskih i europskih poslova.

**VII.**

Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona, odnosno ne podliježe potvrđivanju po članku 18. Zakona o sklapanju i izvršavanju međunarodnih ugovora.

Klasa:

Urbroj:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E NJ E**

Imajući u vidu raspoložive turističke potencijale i dobre međudržavne odnose te uzimajući u obzir značaj Kraljevine Maroko u okviru europske politike susjedstva, stvoreni su uvjeti za proširenje međusobne suradnje kako na području cjelokupnog gospodarstva, tako i u području turizma između Republike Hrvatske i Kraljevine Maroka.

Sklapanje *Sporazuma između Vlade Republike Hrvatske i Vlade Kraljevine Maroka o suradnji u području turizma* predlaže se radi unapređenja ukupnih odnosa u području turizma, odnosno stvaranja pravnog temelja za suradnju nadležnih državnih tijela dviju država u području turizma, kao i uvjeta za što jednostavnije sudjelovanje zainteresiranih gospodarskih subjekata u poslovnim aranžmanima s drugom stranom.

Sporazumom se predviđa uspostavljanje i razvijanje razmjene informacija između dviju zemalja u područjima strategija razvoja turizma, poticajnih mjera za privlačenje turističkih ulaganja u obje zemlje, sustava obuke na svim razinama te dokumentacije i zakonodavstva koje reguliraju sektor.

Osim što će omogućiti unaprjeđenje ukupnih odnosa između dviju država, Sporazumom se žele potaknuti daljnji kontakti i suradnja između nadležnih institucija, razmjena znanja i praktičnih iskustava o održivom razvoju turizma te, u konačnici, unaprjeđenje gospodarskog razvoja obiju država.